NF

Nathan John Feuerstein (1991-yil 30-martda tugʻilgan), NF (ИF tarzida yoziladi) taxallusi bilan tanilgan — amerikalik repper, xonanda, bastakor hamda musiqiy prodyuser. U 2012-yilda I’m Free nomli va 2014-yilda Capitol CMG bilan hamkorlikda NF nomli ikkita mini-albom (EP) chiqargan. Uning birinchi yirik leybldagi studiyaviy albomi – Mansion – 2015-yil 31-martda taqdim etilgan. 2016-yil 22-aprelda esa uchinchi albomi Therapy Session ommaga taqdim etilgan boʻlib, u Billboard 200 reytingida 12-oʻrinni egallagan. Bu albom unga 2016-yilda Gospel Music Association tomonidan „Yilning eng yaxshi Rap/Hip-Hop albomi“ mukofotini keltirgan. Shuningdek, Oh Lord taronasi 2017-yilda „Yilning eng yaxshi Rap/Hip-Hop qoʻshigʻi“ deb topilgan.

NF 2017-yilda Perception albomi orqali keng ommaga tanilgan. Albom AQShda Billboard reytingida birinchi oʻrinni egallagan va platina sertifikatiga ega boʻlgan. Undagi uchinchi trek – Let You Down – Billboard Hot 100 reytingida 12-oʻrinni egallagan va dunyo boʻylab mashhurlikka erishgan. 2019-yilda chiqqan The Search albomi ham katta muvaffaqiyatga erishgan. 2021-yilda esa Clouds nomli albomni ommaga taqdim etilgan. Feuersteinning eng soʻnggi Hope nomli albomi 2023-yil 7-aprelda taqdim etilgan boʻlib, Billboard 200 chartida 2-oʻringa koʻtarilgan va yaxshi sotuv natijalariga ega boʻlgan.

 Hayotining dastlabki davrlari 
Nathan John Feuerstein 1991-yil 30-martda Michigan shtatining Gladwin shahrida tugʻilgan. U uch farzandning kattasi boʻlib, ikki singlisi bor. Ota-onasi ajrashgach, NF onasi bilan yashay boshlagan. Ammo onasining mashuqasi Nathanga va singlisiga nisbatan zoʻravonlik qilgani sababli, otasi uni oʻz tarbiyasiga olgan. 2009-yilda onasi giyohvand moddalar haddan tashqari dozasi tufayli vafot etgan. NF ushbu fojeaga bagʻishlab How Could You Leave Us taronasini yozgan. NF 2009-yilda Gladwin oʻrta maktabini bitirgan. U maktabda oʻqigan davrida maktabning basketbol jamoasi aʼzosi boʻlgan. Uning musiqiy faoliyati Michigan shtatining Canton shahrida joylashgan Connection Church tomonidan oʻtkazilgan Fine Arts Festivalda boshlangan.

 Karyerasi 
Feuerstein bolaligida hip-hop musiqa uning hayotidagi muammolardan qochishning yagona yoʻli boʻlganini ta’kidlagan. U oʻzining dastlabki treklarini karaoke apparatida yozgan. Bir mikrofon orqali taronaning musiqasini, ikkinchisi orqali esa oʻzining rap qismlarini yozib olgan. 2010-yil 29-noyabrda u haqiqiy ismi ostida birinchi mustaqil studiyaviy albomi – Momentsni taqdim etgan. Oradan bir yil oʻtib, 2011-yil 2-avgustda u Alone nomli ilk singlini chiqargan. Qoʻshiqda bastakor va prodyuser Tommee Profitt hamda Brooke Griffith ishtirok etgan. 2012-yilda Feuersteinning ijodi Xist Music leyblining eʼtiboriga tushgan. 2012-yil 2-mayda u Profitt prodyuserligida yozilgan I’m Free nomli EP (mini-albom)ni chiqargan. Albom toʻqqizta trekdan iborat boʻlib, ular orasida Alone taronasi ham boʻlgan. Bundan tashqari, Alone qoʻshigʻining Sean Simmonds bilan birgalikda yozilgan eksklyuziv versiyasi ham albomga kiritilgan. Xist Music keyinchalik NF nomli yangi EPni chiqarishini eʼlon qilgan, biroq Feuerstein va leybl oʻrtasida kelishmovchilik yuzaga keladi hamda albom chiqishi vaqtincha bekor qilinadi. 2013-yil 4-noyabrda esa NF Beautiful Addiction nomli yangi singlni chiqargan. Unda yana Tommee Profitt bilan ishlagan. Trekda Brady Schmitz va Danielle Swift ham vokal ijrosi bilan qatnashishgan.

Feuerstein 2014-yilda Capitol Christian Music Group (Capitol CMG) leybli bilan shartnoma imzolagan. Shartnomadan soʻng u NF nomli EP (mini-albom)ni taqdim etgan. Bu loyiha uning Billboard chartlaridagi ilk muvaffaqiyatli chiqishiga aylangan. Ushbu mini-albom Christian Albums reytingida 12-oʻringa, Top Gospel Albumsda 4-oʻringa va Top Rap Albumsda 15-oʻringa koʻtarilgan. EP musiqiy tanqidchilar tomonidan ijobiy qarshi olingan. Jesus Freak Hideout va New Release Tuesday uni 3,5 yulduz bilan baholagan boʻlsa, CCM Magazine EPga 4 yulduzlik yuqori baho bergan. Feuersteinning birinchi toʻliq hajmdagi studiyaviy albomi – Mansion, 2015-yil 31-mart kuni Capitol CMG orqali taqdim etilgan.

Mansion albomining asosiy singli boʻlgan Intro treki Madden NFL 16 video oʻyinida ishlatilgan. NFning qoʻshiqlari ESPN, VH1, Showtime va NBC telekanalining Chicago P.D., Grimm, Shades of Blue kabi mashhur seriallarida, Apex Legends oʻyinining yangilanish treylerida hamda Fox kanalining Empire seriali final treylerida ishlatilgan. Intro taronasi klipining premyerasi MTV.com saytining bosh sahifasida boʻlib oʻtgan. Bundan tashqari, klip MTVU, AbsolutePunk, 2DOPEBOYZ, Raps & Hustles va The College Dropouts kabi musiqiy platformalarda ham namoyish etilgan.

NF 2016-yil 8-aprelda I Just Wanna Know hamda 22-aprelda Real nomli singllarini chiqargan. Bu qoʻshiqlar uning ikkinchi studiyaviy albomi – Therapy Session tarkibiga kiradi. Ushbu albom 2016-yil 22-aprel kuni rasmiy ravishda ommaga taqdim etilgan. NF 2016-yil 8-sentyabrda albom tarkibiga kirmaydigan Warm Up singlni taqdim etgan.

2017-yil 6-oktabrda NF oʻzining uchinchi studiyaviy albomi – Perceptionni ommaga taqdim etgan. Albom debyutida Billboard 200 chartida top 1 ni egallagan hamda bu NFning ilk chart tepasiga chiqqan albomi boʻlgan. Shu bilan birga, NF 2017-yilda Hot 100 reytingida ilgari hech qanday qoʻshigʻi boʻlmagan holda 1-oʻringa chiqqan ikkinchi sanʼatkor sifatida qayd etilgan. Oradan bir hafta oʻtib Let You Down singli taqdim etilgan hamda Billboard Hot 100 roʻyxatiga 87-oʻrinda kirib, NFning bu chartdagi ilk trekiga aylangan. Qoʻshiq sekin-asta ommalashib, 17 hafta ichida 12-oʻringa qadar koʻtarilgan. Perception albomi katta muvaffaqiyat qozonganidan soʻng, NF 2018-yilning oʻrtalarida Logic va Kyle bilan gastrol safariga chiqishini eʼlon qilgan. Albom 2019-yil 11-yanvarda RIAA tomonidan platina sertifikatiga ega boʻlgan, yaʼni 1 milliondan ortiq nusxada sotilgan.

NFning Destiny nomli taronasi MLB The Show 18 video oʻyinida qoʻllanilgan.

2018-yil 19-yanvarda NF oʻzining albomga kirmagan yangi No Name nomli trekini taqdim etgan. Keyinchalik u toʻrtinchi studiyaviy albomi oldidan Why nomli qoʻshiqni ham chiqargan.

2019-yil 30-may kuni u The Search albomining shu nomdagi trekining ommaga taqdim etgan. Keyinchalik yana ikki singl – When I Grow Up (27-iyun) hamda Time (12-iyul) chiqarilgan. Toʻrtinchi albom – The Search esa 26-iyul kuni rasmiy ravishda taqdim etilgan.

2019-yil 3-dekabrda NF Paid My Dues nomli yangi singlini hamda trekka ishlangan klipni chiqargan.

2020-yil oktyabrda u qisqa tanaffusdan soʻng sahnaga qaytib, albomga kirmagan Chasing_(Demo) trekini chiqargan. Ushbu qoʻshiqda 15 yoshli avstraliyalik muxlisa Mikayla Sippel ishtirok etgan. Mikayla qoʻshiqning cover versiyasini internetda joylashtirgan va bu NFga juda manzur boʻlganidan, u ushbu duetni rasmiy tarzda chiqarishga qaror qilgan.

2021-yil 18-fevralda NF Clouds nomli yangi singl va klipni eʼlon qilib, shu nomdagi mixtapeni 26-mart kuni chiqarilishini maʼlum qilgan. Mixtapeda Paid My Dues qoʻshigʻi, Hopsin bilan yozilgan Lost, hamda Tech N9ne ishtirokidagi Trust treklari joy olgan. Lost taronasi 2021-yil 11-mart kuni chiqarilgan. Clouds (The Mixtape) 2021-yil 26-martda rasmiy ravishda taqdim etilgan.

Bir yillik tanaffusdan soʻng, 2023-yil 16-fevralda NF Hope nomli yangi singlni chiqarib, shu nomdagi beshinchi studiyaviy albomi tez orada chiqishini eʼlon qilgan. 9-martda esa u Motto nomli ikkinchi singlni taqdim etgan. Hope albomi 2023-yil 7-aprel kuni taqdim etilgan hamda shu bilan birga Happy qoʻshigʻi uchun klip ham taqdim etilgan.

 Konsert turlari 

 Therapy Session Tour (2017)
 Perception Tour (2018)
 Perception World Tour (2018)
 The Search Tour (2019)
 Clouds Tour (2021)
 Hope Tour (2023–24)

 Shaxsiy hayoti 
2015-yilda Feuerstein Bridgette Doremus bilan uchrashishni boshlagan. Uch yillik munosabatlardan soʻng ular 2018-yilda turmush qurishgan. 2021-yilning avgustida ular oʻgʻil farzandlik boʻlishgan. 2023-yil dekabr oyida NF ikkinchi bor ota boʻlib qiz farzandlik boʻlgan.

2018-yilda Perception gastrol safaridan so‘ng, Feuersteinga obsesiv-kompulsiv buzilish (OCD) tashxisi qo‘yilgan. Safardan keyin u o‘zining ruhiy holatida muammolar borligini tan olib, terapevtga murojaat qilgan va shu orqali bu kasallik aniqlangan. NF ilgari ham depressiya va bezovtalik holatlari bilan kurashib kelgan. Feuerstein o‘zining ruhiy holati haqida hech narsani yashirmaydi hamda bu boradagi ichki kurashlarini taronalarida aks ettiradi. Shaxsiy muammolari hamda ruhiy holati haqida musiqalar yaratishini sabab o‘zining muxlislariga ega bo‘lgan. 2023-yilda chiqqan Hope albomini yaratish jarayoni esa aynan OCD sabab ancha vaqt talab qilgan. Albom bir yarim yildan ortiq vaqt davomida yaratilgan. U musiqaga haddan tashqari diqqat qaratib, o‘ziga yoqadigan musiqalarni yaratish yanada qiyinlashgan. Natijada, u hozirda OCD bo‘yicha maxsus terapevt bilan ishlamoqda.

 Diskografiyasi 
Studiyaviy albomi

 Moments (2010)
 Mansion (2015)
 Therapy Session (2016)
 Perception (2017)
 The Search (2019)
 Hope (2023)

 Mukofotlari 
YilTashkilotNominatsiyaTurkumNatijaManba 2016  I Just Wanna Know Rap/Hip Hop Recorded Song of the Year   Therapy Session Rap/Hip Hop Album of the Year   2017 Oh Lord Rap/Hip Hop Recorded Song of the Year  2018iHeartRadio Titanium AwardsLet You Down1 Billion Total Audience Spins on iHeartRadio Stations 2019 iHeartRadio Music Awards NF Best New Pop Artist  
 Manbalar 

Turkum:Amerikalik reperlar